»Wuměłstwo je rjane, čini pak wjele dźěła.« (Karl Valentin). Rěka pak tež, zo je wuměłstwo najlóši a najrjeńši puć ludy mjez sobu zwjazować. Słowjenski moler Klavdij Tutta, tehdy předsyda Zwjazka słowjenskich wuměłskich towarstwow, organizowaše wot 1993 dwaceći lět dołho sympozij Slovenija odprta za umetnost / Slovenia open to art (Słowjenska wotewrjena za wuměłstwo) při horje Sinji vrh nad městačkom Ajdovščina, zwotkelž widźiš na jasnych dnjach Triestki zaliw. Wjace hač 300 wuměłčow a wuměłcow z cyłeje Europy bu přeprošene. Nastate twórby so kóžde lěto jako pućowaca wustajeńca w Słowjenskej pokazowachu a so w katalogach dokumentowachu. Z nawjazanych kontaktow nastachu w běhu lět kooperacije a přećelstwa daloko za statne mjezy.
Benedikt Dyrlich organizowaše wot 1979 do 2019 Swjedźeń serbskeje poezije. Daloko nad 500 literatkow a literatow z Awstriskeje, Čěskeje, Francoskeje, Kazachstana, Němskeje, Pólskeje, Rumunskeje, Ruskeje, ze Serbiskeje, Słowakskeje, Słowjenskeje, Syriskeje, z Tuneziskeje a Ukrainy so na nim wobdźělachu. Bohužel so swjedźeń hižo njewotměwa.
szl_Latn szl_Latn